Document ID: /roh_data/filtered/fineweb-2-filterrobots_roh.jsonl.gz/36551

Silvana Coccia-Casutt fascheva autostop
Avant 40 onns gieva la dunna da Falera a la scola secundara a Laax. Quest viadi da circa mes'ura faschevan ella ed in'amia a pe u cun autostop. Cunzunt a mezdi eran ellas ledas sch’insatgi prendeva ellas a Falera.
Ozendi na po la dunna da 55 onns betg pli s’imaginar ch'ils uffants faschessian anc autostop. Per l'ina perquai ch'igl è dapli traffic e per l'autra era perquai ch'il viadi a scola è reglà pli strict nà da la scola.
Jau na sai betg sche nus fissan sesidas cun persunas estras. Il pli eran quai persunas da Falera ch'ins enconuscheva.
Emprim di da scola a Samedan
Las 8:30 la damaun sa chattan ils scolars, las scolaras e la magistraglia en la scola da Samedan. Intgins geniturs accumpognan lur uffants per quest di spezial.
Ed era per Francesca Schärli è il cumenzament dal nov onn da scola anc adina insatge bel. L’Engiadinaisa è magistra da la 6avla classa e cunquai accumpogna ella quests uffants en lur ultim onn da la scola primara.
E betg mo per ils uffants da l’emprima classa è quai in start da carriera, mabain era per Andreina Gaudenzi ch’ha serrà giu la scol'auta da pedagogia. Uss cumenza la Samedrina sco scolasta a Samedan.
Viadi a scola – betg mo vegnir d'A fin B
Il viadi a scola è insatge fitg impurtant che tutga latiers tar la scola e gioga er ina fitg impurtanta rolla. Sin il viadi a scola emprendan scolaras e scolars bleras chaussas ed i dat bler da scuvrir.
Quai è in dals lieus nua ch’els èn en viadi senza ina persuna autoritara sco ils geniturs ubain in magister u ina magistra. Sin quest viadi nua ch’ils uffants èn independents pon els emprender da surpigliar responsabladad, emprender a stimar il temp ed era meglierar cumpetenzas socialas cun conscolaras u conscolars.
La supportabladad dal viadi a scola
Perquai che l’instrucziun da scola è obligatorica è uschia er il viadi a scola ina lezia dal maun public. El è uschia reglà dal chantun e da las scolas. Per reglar il viadi a scola vala il term da supportabladad. Quel cuntegna differentas circumstanzas che ston vegnir resguardadas individualmain per ch'il viadi a scola saja supportabel per ils uffants.
Distanza e meters d'autezza
Resguardà vegn la distanza dal viadi a scola ed ils meters d’autezza ch’ins fa sin il viadi. Tenor la vegliadetgna dals uffants èn alura toleradas differentas distanzas che valan sco supportablas per in viadi a scola.
Sch'il viadi na vala betg sco supportabel sto vegnir mess a disposiziun ina soluziun da transport sco per exempel in bus da scola. Quels custs da transport ston alura vegnir surpigliads dals purtaders da scola – quai èn per gronda part ils vitgs.
Latiers vegnan anc privels da traffic ed influenzas da natira che ston vegnir resguardads.
Tgi surpiglia la responsabladad?
Per il viadi a scola surpiglian en regla il geniturs u las persunas d’educaziun la responsabladad. Las scolas pon dentant avair intginas reglas en l'urden da scola che ston vegnir resguardadas. Per exempel scumondan intginas scolas da vegnir a scola cun il velo, il trottinet ubain il moped – quai è dentant da scola a scola different e dependa dal viadi a scola dals uffants. Ina regla encunter autostop na datti betg, la responsabladad è era qua tar ils geniturs u las persunas d’educaziun.
Era la responsabladad en in cas d’in accident u in donn è per regla tar il geniturs u las persunas d’educaziun – cun excepziun schi dat in transport uffizial sco in bus da scola. En general sto dentant tar in accident u in donn sin il viadi a scola vegnir examinà la responsabladad a maun da las circumstanzas concretas.
Or da l'archiv: